**Cegléd Város Önkormányzatának Polgármesterétől**

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53/511-400



**Iktatószám: C/1821-42/2024.**

Előterjesztő: Dr. Csáky András polgármester

Szakmai előterjesztő: Ilyés Marianna főépítész

Ügyintéző: Farkas Zsoltné

**Tárgy:** Cegléd Város településrendezési eszközeinek javítására irányuló módosítása (SZT-2 jelű külterületi tervlap) – döntés partnerségi egyeztetés lezárásáról

**Melléklet:**

- partnerségi egyeztetést lezáró jegyzőkönyv

**ELŐTERJESZTÉS**

Cegléd Város Önkormányzata

Képviselő-testületének 2024. november 11-ei ülésére

**Tisztelt Képviselő-testület!**

Cegléd Város Önkormányzat Képviselő-testülete a 393/2023. (XII.14.) Ök. határozatában a *Cegléd Város Helyi Építési Szabályzatáról* szóló 22/2022. (IX. 29.) önkormányzati rendelet 5. sz. mellékletét képező, **SZT-2 jelű külterületi tervlapon szereplő szabályozási vonalak javítása céljából** aCegléd város településrendezési eszközeinek javítására irányuló módosítás megindításáról döntött.

A településrendezési eszközök részleges módosítását *a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről* szóló 419/2021. (VII. 15.) Korm. rendelet (a továbbiakban: Korm.rendelet) értelmében az E-TÉR felületen rövid eljárásban az önkormányzat megindította, adatszolgáltatást nyújtott a Tervező felé, a környzeti vizsgálat szükségességének eldöntése érdekében kikérte *az egyes tervek, illetve programok környezeti vizsgálatáról* szóló 2/2005. (I.11.) Korm. rendelet 3. számú mellékletében meghatározott környezet védelméért felelős szervek véleményét. A beérkezett véleményekkel egyezően a Képviselő-testület nem tartotta indokoltnak tárgyi módosítással kapcsolatban a környezeti vizsgálat elvégzését.

Fentiek alapján *„Cegléd város településrendezési eszközeinek javítására irányuló módosítás (SZT-2 jelű külterületi tervlap - partnerségi egyeztetés*”-ére vonatkozó felhívás a helyi partnerségi egyeztetés részletes szabályairól szóló 7/2023. (III.30.) önkormányzati rendeletben (a továbbiakban: Partnerségi Szabályzat) és a Korm. rendeletben foglaltaknak megfelelően, az Önkormányzat honlapján, valamint a Hivatal hirdetőtábláján közzétételre került.

A Korm. rendelet 65. § (5) bek. c) pontja, valamint 69. § (2) bek. a) pontja szerint a partnerek véleményének az E-TÉR felületen történő feltöltésére, a véleményezési szakasz kezdetétől – a felhívás közzétételétől – számított 5 nap állt rendelkezésre. A partnerségi egyeztetés résztvevői a közzétett tervezettel kapcsolatban a Partnerségi Szabályzat rendelkezése értelmében – 2024. október 02. és 2024. október 11. között – tehették meg javaslataikat, észrevételeiket illetve írhatták meg véleményüket.

A partnerségi egyeztetés a jelen előterjesztés mellékletét képező, 2024. október 21-én készült jegyzőkönyv szerint lezárható, mivel a közzétett anyagokkal kapcsolatosan kifogás nem érkezett.

**A partnerségi egyeztetés lezárásról a Partnerségi Szabályzat 7. §-a alapján a Képviselő-testület dönt.** A véleményekről szóló döntést és annak indokolását a polgármester a döntéshozatalt követő 15 napon belül az önkormányzat hivatalos honlapján közzéteszi.

A Korm. rendelet 69. § (2) bekezdése szerint rövid eljárás esetén a véleményezési szakaszban csak a partner ad véleményt, azaz a partnerségi egyeztetés a véleményezési szakasszal együtt kerül lefolytatásra, mely **véleményezési szakasz lezárásáról** – **a Korm. rendelet 66. § (7b) bekezdése alapján** – **szintén a Képviselő-testület jogosult dönteni.**

**A fentiekre tekintettel kérem a Tisztelt Képviselő-testületet, hogy a mellékelt határozati javaslat alapján hozza meg döntését a Cegléd Város településrendezési eszközeinek módosításával kapcsolatos partnerségi egyeztetés, és ezzel együtt a véleményezési szakasz lezárásáról, továbbá az ezt követő záró szakasz megindításáról.**

Az önkormányzat a záró szakasz lefolytatását az E-TÉR felületen keresztül kezdeményezi. Az állami főépítész a záró szakasz szabályai szerint egyeztető tárgyalást kezdeményez a véleményezésre jogosult szervekkel. A záró szakmai véleményt az állami főépítész az egyeztető tárgyalást – vagy amennyiben az egyeztető tárgyaláson elhangzottak alapján módosításra van szükség, a módosított tervezett E-TÉR –re való feltöltését – követően adja ki. Az önkormányzat a településrendezési eszközök módosításának elfogadásáról a záró szakmai vélemény ismeretében fog dönteni.

A döntéshozatal *a Magyarország helyi önkormányzatairól* szóló 2011. évi CLXXXIX. törvény 46. § (1) bekezdése alapján, a (2) bekezdésben foglaltakra figyelemmel **nyilvános ülés** keretében, a 47. § (2) bekezdése alapján – tekintettel az 50. §-ban és a *Képviselő-testület és szervei szervezeti és működési szabályzatáról* szóló 32/2014. (XII. 23.) önkormányzati rendelet 40. §-ában foglalt rendelkezésekre – **egyszerű többségű szavazati** arányt igényel.

Cegléd, 2024. október 24.

**Dr. Csáky András**

polgármester

**HATÁROZATI JAVASLAT**

**Cegléd Város Önkormányzatának Képviselő-testülete**

1. lezárja a Cegléd város településrendezési eszközeinek javítására irányuló módosításával kapcsolatos partnerségi egyeztetést, és ezzel együtt annak véleményezési szakaszát,
2. kezdeményezi a záró szakasz lefolytatását,
3. utasítja a Ceglédi Közös Önkormányzati Hivatalt a szükséges intézkedések megtételére.

**Határidő:** azonnal **Felelős:** Dr. Csáky András polgármester

A határozatot kapja:

1. Ilyés Marianna városi főépítész

és általa Pestterv Kft.

1. Szervezési Iroda
2. PVMKH Állami Főépítész
3. Irattár

Láttam:

Dr. Diósgyőri Gitta

címzetes főjegyző